**Un animal orbitor**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumina este și ea carne,

Dacă o smulgi se rupe

Și sângeră -

N-ați văzut niciodată

O halcă de lumină

Aruncată la marginea cerului

Și începând să putrezească?

Sau n-ați simțit niciodată

Mirosul de sânge

Al câte unui pârâiaș prelins încet

Dintr-o rază,

Gata să se poticnească

De la o piatră la alta,

Și nu v-ați gândit atunci

La zeiasca durere

Consumată acolo

În inima lumilor,

Unde un animal orbitor

Și în eternitate rănit

Ne ține pe toți

În viață?